## Pravilnik o postupku i načinu utvrđivanja obveza Republike Hrvatske za mirovinsko osiguranje

### NN 34/1999 (9.4.1999.), Pravilnik o postupku i načinu utvrđivanja obveza Republike Hrvatske za mirovinsko osiguranje

# **MINISTARSTVO RADA I SOCIJALNE SKRBI**

Na temelju članka 152. stavka 4. Zakona o mirovinskom osiguranju ("Narodne
novine", 102/98) i članka 39. stavka 1. točke 2. Zakona o sustavu državne
uprave ("Narodne novine", 75/93 i 92/96), ministar rada i socijalne skrbi,
uz suglasnost ministra financija, donosi

## **PRAVILNIK**

### **O POSTUPKU I NAČINU UTVRĐIVANJA OBVEZA REPUBLIKE HRVATSKE ZA MIROVINSKO OSIGURANJE**

Članak 1.

Ovim se Pravilnikom uređuje postupak i način obračuna, visina i rokovi
uplate sredstava iz državnog proračuna Hrvatskom zavodu za mirovinsko osiguranje
(u daljnjem tekstu: Zavod) za obveze Republike Hrvatske utvrđene člankom
152. st. 1. i 2. Zakona o mirovinskom osiguranju (u daljnjem tekstu: Zakon).

Članak 2.

Visina obveza iz članka 1. ovoga Pravilnika za svaku poslovnu godinu
utvrđuje se godišnjim financijskim planom Zavoda i proračunom Republike
Hrvatske.

Članak 3.

Ministarstvo financija će svotu utvrđenu na način iz članka 2. ovoga
Pravilnika uplaćivati Zavodu svakog mjeseca u visini jedne dvanaestine
(1/12) najkasnije prvog u mjesecu za protekli mjesec.

Članak 4.

(1) Radi utvrđivanja stvarnih obveza iz državnog proračuna Zavod je
obvezan za svaki mjesec utvrditi stvaran broj korisnika prava i stvarne
obveze iz članka 152. st. 1. Zakona, po vrstama prava, te tromjesečno utvrditi
stvarne obveze iz članka 152. st. 2. Zakona.

(2) Visinu obveza iz državnog proračuna iz članka 152. st. 1. Zakona
Zavod će utvrditi na temelju dokumentacije o broju korisnika i isplaćenim
svotama mirovina pohranjenim u banci podataka Zavoda.

(3) Visinu obveza iz državnog proračuna iz članka 152. st. 2. Zakona
Zavod će utvrditi:

- za poljoprivrednike i članove njihovih kućanstava na temelju dokumentacije
o broju osiguranika i drugih osiguranih osoba i visine dospjelih doprinosa,

- za osobe iz članka 15. Zakona na temelju dokumentacije o broju roditelja
obvezno osiguranih na temelju iste odredbe i visine dospjelih doprinosa,

- za osobe iz članka 25. st. 6. Zakona na temelju dokumentacije o broju
korisnika invalidske mirovine zbog profesionalne nesposobnosti za rad zaposlenih
s nepunim radnim vremenom i visine dospjelih doprinosa.

Članak 5.

Mjesečni odnosno tromjesečni stvarni obračun obveza državnog proračuna
iz članka 4. ovoga Pravilnika Zavod je obvezan dostaviti Ministarstvu financija
najkasnije tridesetog u mjesecu za protekli mjesec, odnosno krajem tromjesečja
za protekla tri mjeseca.

Članak 6.

Razliku između obračuna obveza državnog proračuna iz članka 3. i 5.
ovoga Pravilnika Ministarstvo financija prenosi u idući mjesec odnosno
iduća tromjesečja kao dodatnu ili odbitnu stavku pri isplati svote od jedne
dvanaestine iz državnog proračuna.

Članak 7.

Zavod je obvezan u roku od 30 dana od dana donošenja godišnjeg financijskog
izvješća dostaviti Ministarstvu financija konačni obračun obveza državnog
proračuna za prethodnu godinu.

Članak 8.

Radi kontrole točnosti i ispravnosti obračuna obveza iz državnog proračuna
Zavod je dužan Ministarstvu financija omogućiti uvid u poslovnu dokumentaciju
na temelju koje je izvršen obračun.

Članak 9.

Ovaj Pravilnik stupa na snagu osmoga dana nakon objave u "Narodnim novinama".

Klasa: 140-01/98-01/164
Urbroj: 524-01-99-4
Zagreb, 23. ožujka 1999.

Ministar
rada i socijalne skrbi
**Joso Škara,** v. r.

Pravilnik, NN 34/1999-710